ปัจจัยความเสี่ยงที่สำคัญที่อาจมีผลกระทบต่อการดำเนินงานของบริษัท
และแนวทางในการป้องกันความเสี่ยงดังกล่าว สามารถสรุปได้ดังนี้

1) ความเสี่ยงจากการเปลี่ยนแปลงของราคาวัตถุดิบที่สำคัญ

บริษัทประกอบธุรกิจหลักรับผลิตเสาโครงเหล็ก ประเภท เสาโครงเหล็กสายส่งไฟฟ้าแรงสูง
เสาโครงเหล็กโทรคมนาคม เสาโครงเหล็กสถานีไฟฟ้าย่อย
เสาโครงเหล็กทั่วไปโดยมีวัตถุดิบที่สำคัญ ได้แก่ เหล็ก และสังกะสี เป็นวัตถุดิบสำคัญ
ซึ่งการเคลื่อนไหวของราคาเหล็กและสังกะสีจะมีการเปลี่ยนแปลงตามอุปสงค์และอุปทานของผู้ผลิตเหล็กและสังกะสีและผู้ใช้เหล็กและสังกะสีทั่วโลก
ดังนั้น การเปลี่ยนแปลงของราคาเหล็กและสังกะสีจะส่งผลกระทบต่อต้นทุนของบริษัท

อย่างไรก็ตาม บริษัทมีนโยบายการบริหารความเสี่ยงในเรื่องดังกล่าวดังนี้

(1) การกำหนดราคาขายและกำหนดราคาประมูลงานในโครงการต่างๆ
โดยรักษาส่วนต่างกำไรในระดับที่สามารถจะแข่งขันกับผู้ประกอบการรายอื่นๆ ได้

(2)
บริษัทมีนโยบายติดตามการเปลี่ยนแปลงราคาวัตถุดิบอย่างใกล้ชิดเพื่อประเมินสถานการณ์และแนวโน้มราคาวัตถุดิบเพื่อนำมาประกอบการพิจารณาตัดสินใจกำหนดราคารับจ้างผลิตเสาโครงเหล็ก
และวางแผนสั่งซื้อและบริหารจัดการวัตถุดิบคงคลังให้มีความเหมาะสม

(3)
บริษัทได้พัฒนาปรับปรุงการบริหารการผลิตอย่างต่อเนื่องเพื่อควบคุมต้นทุนการผลิตให้อยู่ในระดับที่เหมาะสม

(4) บริษัทมีนโยบายรักษาความสัมพันธ์อันดีกับลูกค้าของบริษัท
ทำให้บริษัทสามารถเจรจาต่อรองกับลูกค้าบางรายเพื่อขอปรับราคาจำหน่ายให้สอดคล้องกับการเปลี่ยนแปลงของราคาวัตถุดิบ
ในกรณีที่เกิดการเปลี่ยนแปลงราคาวัตถุดิบ

(5)
บริษัทมีการติดตามดูแลผลิตภัณฑ์ที่ได้จำหน่ายไปแล้วรวมทั้งการติดตามปัญหาที่เกิดขึ้นเพื่อนำมาปรับปรุงการทำงานให้ดีขึ้นอยู่ตลอดเวลา
ส่งผลให้ลูกค้ามีความพึงพอใจในด้านคุณภาพและการบริการหลังการขายเพิ่มมากขึ้นทำให้บริษัทสามารถกำหนดราคาขายในระดับที่เหมาะสมได้

2) ความเสี่ยงจากการจัดหาวัตถุดิบและพึ่งพิงผู้จัดจำหน่ายวัตถุดิบที่สำคัญ

บริษัทซื้อวัตถุดิบหลักเกือบทั้งหมดจากผู้จำหน่ายภายในประเทศ
บริษัทจึงมีความเสี่ยงจากการอาจขาดแคลนวัตถุดิบในกรณีที่ผู้จัดจำหน่าย
ไม่สามารถจัดส่งวัตถุดิบให้แก่บริษัทได้ตามกำหนด
และบริษัทไม่สามารถจัดหาวัตถุดิบจากแหล่งอื่นเข้ามาทดแทนได้ทันแผนการผลิตสินค้าตามที่ได้รับคำสั่งจากลูกค้า

อย่างไรก็ตาม บริษัทได้มีการติดตามประเมินสถานการณ์โดยใกล้ชิด
และมีการวางแผนการสั่งซื้อวัตถุดิบล่วงหน้า
ประกอบกับบริษัทสั่งซื้อวัตถุดิบจากผู้จัดจำหน่ายดังกล่าวเป็นเวลานานและไม่เคยมีการค้างชำระค่าสินค้า

ส่งผลให้บริษัทมีความสัมพันธ์ที่ดีกับผู้จัดจำหน่ายวัตถุดิบที่สำคัญ
และจากการดำเนินงานของบริษัทในอดีตที่ผ่านมา บริษัทยังไม่เคยประสบปัญหาขาดแคลนวัตถุดิบ
ทำให้บริษัทเชื่อมั่นว่าจะไม่ได้รับผลกระทบหรือความเสียหายใดๆ
ในการสั่งซื้อวัตถุดิบจากผู้จัดจำหน่ายวัตถุดิบดังกล่าว นอกจากนี้
บริษัทมีทางเลือกในการซื้อวัตถุดิบที่สำคัญดังกล่าวจากผู้จัดจำหน่ายวัตถุดิบรายอื่น

3) ความเสี่ยงจากการพึ่งพิงลูกค้า

บริษัทประกอบธุรกิจรับผลิตเสาโครงเหล็กประเภทเสาโครงเหล็กสายส่งไฟฟ้าแรงสูง
เสาโครงเหล็กโทรคมนาคม เสาโครงเหล็กสถานีไฟฟ้าย่อย งานโครงเหล็กทั่วไป
และจำหน่ายสินค้าอุตสาหกรรมตามความต้องการของลูกค้า
ลูกค้ารายใหญ่ของบริษัทเป็นผู้รับเหมาหลักหรือผู้รับเหมาช่วงจากการไฟฟ้าฝ่ายผลิตแห่งประเทศไทย
การไฟฟ้าส่วนภูมิภาค บมจ. กสท. โทรคมนาคม
บริษัทจึงมีความเสี่ยงจากการพึ่งพิงรายได้หลักจากลูกค้ารายดังกล่าว

อย่างไรก็ตาม บริษัทได้รับคำสั่งซื้อจากลูกค้าอย่างต่อเนื่อง สืบเนื่องจากการที่บริษัทผลิตสินค้า
ได้ตรงกับความต้องการของลูกค้าทั้งในด้านคุณภาพ การส่งมอบที่ตรงเวลา
ราคาขายที่สามารถแข่งขันได้
และบริษัทมีการติดตามดูแลผลิตภัณฑ์ที่ได้จำหน่ายไปแล้วรวมทั้งการติดตามปัญหาที่เกิดขึ้นเพื่อนำมาปรับปรุงการทำงานให้ดีขึ้นอยู่ตลอดเวลา
ส่งผลให้ลูกค้ามีความพึงพอใจในด้านคุณภาพและการบริการหลังการขาย
รวมทั้งบริษัทมีนโยบายในการสร้างความสัมพันธ์ที่ดีกับลูกค้า นอกจากนี้
สินค้าของบริษัทต้องอาศัยความเชี่ยวชาญในการผลิตซึ่งบริษัทมีบุคลากรที่มีประสบการณ์ดังกล่าว

4) ความเสี่ยงจากการให้สินเชื่อลูกค้า

บริษัทมีการให้เครดิตแก่ลูกค้า 30-120 วัน ดังนั้นบริษัทจึงมีความเสี่ยงในการเรียกเก็บหนี้
ซึ่งหากเรียกเก็บหนี้ดังกล่าวไม่ได้หรือไม่ครบตามจำนวนทั้งหมดอาจจะส่งผลกระทบต่อสภาพคล่องและฐานะทางการเงินของบริษัท

อย่างไรก็ตาม บริษัทมีการจัดทำระเบียบปฏิบัติการกำหนดวงเงินสินเชื่อสำหรับลูกค้า
และกำหนดนโยบายการตั้งค่าเผื่อหนี้สงสัยจะสูญโดยประมาณจากผลขาดทุนที่อาจเกิดขึ้นจากการเก็บเงินจากลูกหนี้ไม่ได้
โดยจำนวนค่าเผื่อหนี้สงสัยจะสูญนี้ประมาณขึ้นจากประสบการณ์ในการเก็บเงินในอดีต
และตามสถานะปัจจุบันของลูกหนี้คงค้าง
ทั้งนี้ประเมินค่าเผื่อหนี้สงสัยจะสูญโดยการวิเคราะห์ประวัติการชำระหนี้
และคาดการณ์ศักยภาพและความเสี่ยงในการชำระหนี้ในอนาคต และสำหรับลูกหนี้ที่ค้างชำระเกิน 1
ปี ให้ตั้งสำรองไว้ร้อยละ 100 และดำเนินการติดตามคุณภาพลูกหนี้อย่างสม่ำเสมอ

5) ความเสี่ยงด้านเงินทุนหมุนเวียน

ในการประกอบธุรกิจของบริษัทต้องมีการสำรองวัตถุดิบล่วงหน้าเพื่อใช้ในการผลิตเสาโครงเหล็กและส่งมอบให้แก่ลูกค้าตามสัญญา
ดังนั้น หากบริษัทไม่สามารถบริหารจัดการสินค้าคงเหลือให้หมุนเวียน ในระดับที่

เหมาะสม อาจส่งผลต่อการขาดแคลนเงินทุนหมุนเวียน และส่งผลให้สภาพคล่องของบริษัทลดลง

อย่างไรก็ตาม
บริษัทมีนโยบายวางแผนสำรองวัตถุดิบและสำรองสินค้าคงเหลือโดยพิจารณาให้เหมาะสมกับการเปลี่ยนแปลงของราคาวัตถุดิบ
และปริมาณงานที่จะต้องส่งมอบให้แก่ลูกค้า
ซึ่งในระยะเวลาที่ผ่านมาบริษัทไม่ได้ประสบปัญหาเกี่ยวกับสภาพคล่อง

6) ความเสี่ยงจากข้อจำกัดของใบอนุญาตประกอบกิจการโรงงาน

ปัจจุบัน บริษัท ได้รับใบอนุญาตประกอบกิจการโรงงานจำนวน 3 ใบอนุญาต เพื่อทำ (1)
เสาไฟฟ้าแรงสูง โครงสร้างเหล็กสำหรับสถานีไฟฟ้าย่อยและทำเสาโทรคมนาคม (2)
ชุบสังกะสีเหล็กและเหล็กทั่วไป และ (3) ผลิตระบบเครื่องมือลำเลียง และเครื่องกำจัดน้ำเสีย
ทั้งนี้ ใบอนุญาตประกอบกิจการโรงงานที่บริษัทได้รับตั้งแต่วันที่ 11 กันยายน 2540
เพื่อผลิตเสาไฟฟ้าแรงสูง โครงสร้างเหล็กสำหรับสถานีไฟฟ้าย่อยและเสาโทรคมนาคม
ได้มีการกำหนดเงื่อนไขการอนุญาตให้ประกอบกิจการโรงงานว่า “ห้ามปฏิบัติงานก่อนเวลา 7.30
น. และภายหลังเวลา 18.30 น.” และใบอนุญาตประกอบกิจการโรงงานที่บริษัทได้รับตั้งแต่วันที่
17 กันยายน 2540 เพื่อดำเนินการชุบสังกะสีเหล็กรูปพรรณและเหล็กทั่วไป
ได้มีการกำหนดเงื่อนไขการอนุญาตให้ประกอบกิจการโรงงานว่า
“บริษัทต้องมีและใช้ระบบขจัดไอสารเคมีและไอกรดที่เกิดขึ้นจากกรรมวิธีการผลิตที่มีขนาดและประสิทธิภาพเพียงพอ
ไม่ก่อให้เกิดเหตุเดือดร้อนหรือเป็นอันตรายต่อผู้ปฏิบัติงานและผู้อยู่อาศัยใกล้เคียง
และต้องมีและใช้ระบบขจัดน้ำทิ้งที่มีขนาดและประสิทธิภาพเพียงพอที่จะปรับคุณภาพน้ำทิ้งทั้งหมดของโรงงาน
ให้มีลักษณะเป็นไปตามประกาศกระทรวงอุตสาหกรรม ฉบับที่ 12 (พ.ศ. 2525)
ออกตามความในพระราชบัญญัติโรงงาน พ.ศ. 2512 ตลอดเวลาการทำงาน”
บริษัทจึงต้องปฏิบัติตามเงื่อนไขของใบอนุญาตที่ได้รับ
ซึ่งทำให้บริษัทไม่สามารถดำเนินการผลิตสินค้าได้นอกเหนือเวลาทำงานดังกล่าว
และต้องดำเนินการผลิตสินค้าให้สอดคล้องกับกฎเกณฑ์เกี่ยวกับการรักษาสิ่งแวดล้อม

อย่างไรก็ตาม ที่ผ่านมาบริษัทได้ปฏิบัติตามเงื่อนไขที่ได้กำหนดไว้ในใบอนุญาตมาโดยตลอด อีกทั้ง
บริษัทไม่เคยได้รับการร้องเรียนหรือฟ้องร้องจากผลการปฏิบัติงานของบริษัท นอกจากนั้น
บริษัทยังมีนโยบายว่าจ้างผู้เชี่ยวชาญอิสระเพื่อจะทำการตรวจวัดคุณภาพสิ่งแวดล้อมอย่างเป็นประจำ
เพื่อให้แน่ใจว่าผลการดำเนินงานของบริษัทได้ปฏิบัติตามกฎหมายและกฎเกณฑ์ที่เกี่ยวข้องได้อย่างครบถ้วน

7) ความเสี่ยงด้านการพึ่งพิงบุคคลากรที่สำคัญ

บริษัทประกอบธุรกิจรับผลิตและจำหน่ายเสาโครงเหล็กชุบสังกะสี
ประเภทเสาโครงเหล็กสายส่งไฟฟ้าแรงสูง เสาโครงเหล็กสถานีไฟฟ้าย่อย
เสาโครงเหล็กโทรคมนาคม งานโครงเหล็กทั่วไป และการให้บริการชุบสังกะสี
ซึ่งต้องอาศัยความเชี่ยวชาญเฉพาะด้านจากวิศวกรที่มีประสบการณ์ในการออกแบบและการผลิต โดย
ณ วันที่ 31 ธันวาคม 2555 บริษัทมีพนักงานในฝ่ายวิศวกรรมจำนวน 23 คน
บริษัทจึงมีความเสี่ยงจากการพึ่งพิงวิศวกร และผู้ชำนาญการ หากบุคคลากรดังกล่าวลาออก
อาจเกิดการขาดแคลนบุคคลากรที่สำคัญและอาจส่งผลกระทบต่อการดำเนินธุรกิจของบริษัทได้

อย่างไรก็ตาม
บริษัทมีนโยบายให้ความสำคัญกับการรักษาบุคคลากรให้ปฏิบัติงานต่อเนื่องในระยะยาวกับบริษัท
โดยบริษัทมีนโยบายจ่ายค่าตอบแทนให้อยู่ในระดับที่สามารถแข่งขันได้กับบริษัทอื่น ๆ
ที่ประกอบธุรกิจใกล้เคียงกัน นอกจากนี้ บริษัทมีนโยบายพัฒนาบุคคลากรโดยส่งเข้าฝึกอบรม
และส่งไปดูงานต่าง ๆ
รวมทั้งมีนโยบายให้ความสำคัญกับระบบประเมินผลงานให้สอดคล้องกับการปฏิบัติงานและค่าตอบแทนของพนักงาน
ซึ่งที่ผ่านมาบริษัทไม่เคยประสบปัญหาการขาดแคลนวิศวกรและผู้ชำนาญการ